หวั่นน้ำมันเงินเฟ้อทุบเศรษฐกิจปีนี้วอด
ธนาคารจับตาปัญหาตะวันออกกลางทำวิกฤตน้ำมันทั่วโลก หวั่นแตะระดับ 150 เหรียญสหรัฐต่อบาร์เรล
17 ส.ค. 2554

ธนาคารจับตาปัญหาตะวันออกกลางทำวิกฤตน้ำมันทั่วโลก หวั่นแตะระดับ 150 เหรียญสหรัฐต่อบาร์เรล 
นายกฤษฎา ล่ำซำ รองกรรมการผู้จัดการอาวุโส ธนาคารกสิกรไทย กล่าวว่า ขณะนี้ราคาน้ำมันเป็นปัจจัยที่ต้องติดตามมากที่สุด หากราคาน้ำมันในตลาดโลกแตะระดับ 150 เหรียญสหรัฐต่อบาร์เรลเมื่อไหร่ จะเกิดปัญหาเงินเฟ้อกระจายทั่วโลก หากเป็นเช่นนั้นทุกรัฐบาลจะต้องปรับขึ้นดอกเบี้ย ความต้องการซื้อจะปรับตัวลดลง การส่งออกลดลง ปัญหาจะไม่เกิดขึ้นเฉพาะในไทย แต่จะเป็นปัญหาระดับโลก
ในปีนี้ธนาคารก็ได้ปรับประมาณการราคาน้ำมันดิบเบรนต์เป็น 110-115 เหรียญสหรัฐต่อบาร์เรล ซึ่งปัจจุบันก็ผันผวนอยู่ที่ 115-120 เหรียญสหรัฐต่อบาร์เรล 
นายเชาว์ เก่งชน กรรมการผู้จัดการ บริษัท ศูนย์วิจัยกสิกรไทย เชื่อว่าธนาคารแห่งประเทศไทย (ธปท.) จะปรับขึ้นดอกเบี้ยอีก 0.25% ในการประชุมคณะกรรมการนโยบายการเงิน (กนง.) รอบนี้ โดยสิ้นปีคาดว่าดอกเบี้ยนโยบายจะขึ้นมาอยู่ที่ 3.25% 
“ถ้าดูจากเศรษฐกิจปัจจุบัน ดอกเบี้ยนโยบายตอนนี้ก็ควรอยู่ที่ 3% ได้แล้ว” นายเชาว์ กล่าว
อย่างไรก็ตาม ดอกเบี้ยนโยบายไม่ใช่เครื่องมือแก้ปัญหาเฉพาะหน้า ฉะนั้นการขยับก็ต้องค่อยๆ ขยับขึ้น อย่างตอนนี้เกิดปัญหาราคาน้ำมัน ปรับขึ้นดอกเบี้ยก็ไม่ช่วยทำให้ราคาน้ำมันถูกลง แต่ก็ไม่ควรทิ้งให้ดอกเบี้ยต่ำนานจนเกินไป 
ด้านนายอภิศักดิ์ ตันติวรวงศ์ กรรมการผู้จัดการ ธนาคารกรุงไทย กล่าวว่า มีโอกาสที่ ธปท.จะปรับขึ้นดอกเบี้ยนโยบายอีก 0.25% จากปัจจุบันอยู่ที่ 2.25% จากปัจจัยเรื่องเงินเฟ้อที่มีโอกาสปรับขึ้นอีก เป็นผลจากราคาน้ำมันที่ปรับตัวสูงขึ้น 
อย่างไรก็ดี คาดการณ์ว่าทั้งปีคงมีการปรับขึ้นดอกเบี้ยนโยบาย 1% ซึ่งคงไม่ทำให้เศรษฐกิจมีปัญหา ไม่กระทบกับสินเชื่อของธนาคารพาณิชย์มากนัก
ทั้งนี้ เงินเฟ้อมีส่วนช่วยให้สินเชื่อขยายตัวเพิ่ม เพราะธุรกิจต้องใช้เงินมากขึ้น แต่เชื่อว่าปีนี้ก็ยังไม่เหมือน 3 ปีที่แล้ว ที่เคยเกิดภาวะเงินเฟ้อปรับขึ้นสูงมาก เพียงแต่หากราคาน้ำมันสูงขึ้น 120150 เหรียญสหรัฐต่อบาเรล หรือมากกว่านั้นในระยะยาวเศรษฐกิจโลกจะวิกฤต และจะกระทบต่อดอกเบี้ยทั่วโลก ขณะที่ภาคการส่งออกของประเทศก็จะได้รับผลกระทบ ซึ่งได้แต่หวังว่าจะไม่เกิดปรากฎการณ์ราคาน้ำมันผันผวนทั่วโลก
กรรมการผู้จัดการ ธนาคารกรุงไทย กล่าวว่า สำหรับสินเชื่อของธนาคารในปีนี้ คาดว่าจะได้มากกว่าเป้าที่ตั้งไว้ 78% เพราะสินเชื่อรายใหญ่ กลาง และย่อย มีการเบิกใช้สูงขึ้น